Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 1 Pv 48/14/1104	Bratislava IV, 13.5.2014
EEČ : 2-11-56-2014

U Z N E S E N I E

Trestná vec:	obvinená XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinená zaviazala: 500,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Karlova Ves pod spisovou značkou ORP-1372/KV-B4-2013.
Pre prečin zatajenia veci podľa § 236 ods. 1 Trestného zákona, na skutkovom základe, že  ako pokladníčka pracujúca v predajni XXXXX v Bratislave na XXXXX v XXXXX v čase o 10.50 hod dňa 04.12.2013 prevzala od zákazníčky predajne červenú koženú peňaženku s obsahom finančnej hotovosti vo výške 500,-  € a občianskym preukazom, vodičským preukazom, preukazom poistenca a platobnej karty Tatra banky, a.s., všetko na meno poškodenej XXXXX, ktorú táto našla v nákupnom košíku a ktorá ju následne odovzdala obvinenej k zabezpečeniu jej vrátenia, pričom obvinená si túto uložila pod pult pokladne a v čase 21.00 hod ju zobrala domov, pričom hotovosť vo výške 500 € si nechala a peňaženku s ostatným obsahom spálila, čím poškodenej XXXXX spôsobila škodu vo výške 500 €.

Odôvodnenie: 
	Poverený príslušník OO PZ Karlova Ves OR PZ XXXXX IV pod ČVS: ORP-1372/KV-B4-2013 trestne stíhal obvinenú XXXXX pre prečin zatajenia veci podľa § 236 ods. 1 Trestného zákona, ktorý spáchala na skutkovom základe uvedenom vo výroku tohto uznesenia.
	Na základe súhlasu obvinenej,   poškodenej a pokynu prokurátorky okresnej prokuratúry XXXXX IV bola vo veci  vykonaná mediácia, vrámci ktorej za súčinnosti mediačnej úradníčky uzavreli obv. XXXXX s poškodenou XXXXX dňa 31.01.2014 zmier.
	Obvinená sa počas výsluchu dňa 17.01.2014, ako aj pred mediačnou úradníčkou dňa 31.03.2014 ku skutku doznala, oľutovala ho, vyslovila súhlas so zmierom, a vyhlásila, že spáchala skutok, pre ktorý je trestne stíhaná. 
	Poškodená XXXXX si v trestnom konaní uplatnila nárok na náhradu škody vo výške 500,-€, a pri výsluchu dňa 11.02.2014 uviedla, že obvinená jej ňou uplatnenú škodu v plnej výške dňa 11.02.2014 uhradila.  Vrámci uzavretého zmieru obvinená opätovne vyhlásila, že skutok, pre ktorý je trestne stíhaná spáchala, pričom toto vyhlásenie vykonala slobodne, vážne, zrozumiteľne a určito, svoje konanie oľutovala. Súčasne dňa 07.05.2014 vložila na účet Okresnej prokuratúry XXXXX IV na všeobecne prospešné účely sumu 100,- €, z toho na peňažnú pomoc obetiam trestnej činnosti 50 % a 50 % pre neziskovú organizáciu XXXXX
	Podľa § 220 ods.1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie ak obvinený:
a) vyhlási, že spáchal skutok, pre ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného  a jeho osobné a majetkové pomery považuje takýto spôsob rozhodnutia za dostačujúci. 
	Obvinená je trestne stíhaná pre prečin zatajenia veci podľa § 236 ods. 1 Trestného zákona, za ktorý zákon dovoľuje uložiť trest odňatia slobody až na jeden rok, čím je splnená jedna zo zákonných podmienok uvedených v § 220 ods.1 Tr. por. 
	Obvinená nebola doposiaľ súdne trestaná, nie je t.č. trestne stíhaná pre iný trestný čin a v registri priestupkov nemá žiaden záznam o priestupku.   
Vyhodnotením skutkových okolností, vykonaného dokazovania ako i uskutočnenej mediácie, ktorej výsledkom bolo uzavretie zmieru medzi obvinenou a poškodenou a v konečnom dôsledku tiež osoby obvinenej, jej osobných a majetkových pomerov a výšky škody, ktorú spáchaním trestného činu spôsobila, som dospela k záveru, že schválenie zmieru a súčasné rozhodnutie o zastavení trestného stíhania obv. XXXXX je dostačujúce.
	Obvinená pre tento postup splnila všetky zákonné podmienky. Slobodne, vážne a určito vyhlásila, že spáchala skutok, so zmierom súhlasila a na účet prokuratúry zložila sumu 100,- € na všeobecne prospešné účely.   Rovnako poškodená so zmierom súhlasila, škoda ktorá jej vznikla bola zo strany obvinenej  v celom rozsahu nahradená, pričom žiadnu inú náhradu škody si nenárokuje. 
	Skutok, pre ktorý je obvinená trestne stíhaná, možno považovať za menej závažný, pričom  s poukazom na trestnú sadzbu a osobu obvinenej, je postup podľa § 220 ods.1 Tr. por. možný.  Obvinená žila doposiaľ bezúhonným životom, pričom spáchanie uvedeného trestného činu možno považovať za exces v inak bezúhonnom živote obvinenej.
	Vzhľadom na všetky uvedené skutočnosti som rozhodla tak, ako je uvedené vo výrokovej časti tohto uznesenia a trestné stíhanie obvinenej XXXXX som zastavila.

Poučenie: 
Proti tomuto uzneseniu sťažnosť nie je prípustná

Mgr. Petra Vodová
prokurátorka